કોઠ-પોલીસની તપાસમાં કાંઈ ફાવ્યા નહિ, એટલે મુખીએ સી.આઈ.ડી. મારફત તપાસ કરાવવાની તજવીજ કરી. એ ખાતાના ફોજદાર એક દિવસ ગુંદી આશ્રમમાં આવ્યા અને અંબુભાઈને કહેવા લાગ્યા : “મેં તપાસ કરી છે. વાતમાં કાંઈ માલ નથી. આ બધી મુખીની રમત છે.” અને પોલીસ તપાસનું પ્રકરણ પૂરું થયું. વીરાભાઈએ તપાસ કરીને જે કાંઈ અહેવાલ મહારાજશ્રીને આપ્યો હોય એ તે જાણે. પણ એક દિવસ નાનચંદભાઈ (હાલના સ્વામી જ્ઞાનચંદ્રજી) ગુંદી આવ્યા ને અંબુભાઈને કહેવા લાગ્યા : “કાશીબહેન જેવાં પવિત્ર બહેન પર મુખીએ જે તદ્દન ખોટાં આળ ચડાવ્યાં અને લોકોમાં જે ઝેરી વાતાવરણ પેદા કર્યું, તેની પોલીસ-તપાસમાં ભલે કંઈ જ ન વળ્યું, એમનું ધાર્યું ભલે ન થયું, પણ મુખીના આ કાવાદાવા તો ખુલ્લા પાડવા જ જોઈએ. કાશીબહેન જેવાં નીડર, પવિત્ર બહેને આ બધું સહન કર્યું, પણ બીજાં કોઈ બહેન હોત તો તે આપઘાત જ કરત. એટલે મુખીને બોધપાઠ આપવો જોઈએ.”